**Cămine în mișcare: 10 artiști au fost selectați pentru a crea, inspirați din amintirile familiilor din Banat.**

35 de artiști s-au documentat, și-au pus imaginația la încercare și au propus diferite proiecte pentru apelul lansat de **Asociația Timișoara Capitală Culturală și Prin Banat, în cadrul proiectului Cămine în Mișcare.** Inspirați din poveștile bănățenilor care au migrat, au fost deportați, au stat despărțiți de familii, artiștii au trimis viziunile lor de a transpune aceste povești în artă. Dintre acestea, 33 de propuneri au fost validate de comisia de jurizare și numai 10 au fost selectatede către juriu pentru a le pune în aplicare.

Este vorba de :

**Proiecte desfășurate în spații interioare:**

* Marius Jurca – TIPARE ALE MEMORIEI
* Noiseloop Studio – MOTIVE ȘI MEMORII INTERACTIVE
* Daniel Spătaru – AMINTIRI
* Ioana Anghel – FRÂNTURI
* Cornelia Iordache – N-AM ȘTERGE NIMIC

**Proiecte desfășurate în spații exterioare/domeniul public:**

* Sorina Vazelina & primitiv print – TUR BANA
* Oana Florică – PUNCT ÎNAINTEA ACULUI
* Psihodrom – KRUMAU LIVE
* Lera Kelemen – POP-UP DEVICE FOR EXPERIMENTING MARGINS
* BIS Teatru – MUTAT DE LA NOI

Dintre acestea, 4 sunt instalații culturale, 5 proiecte de teatru sau acte artistice, și un proiect de film documentar. Toți artiștii vor pune în valoare istoria și experiențele familiilor din Banat, prin intermediul creațiilor și intervenților culturale inspirate din amintirile bănățenilor.

Artiștii vor primi un premiu de 25.000 de lei pentru proiectele care se vor desfășura pe domeniul public/outdoor, respectiv 15.000 de lei pentru proiectele gândite pentru a se desfășura în interior/spații închise, cu condiția de a le pune în aplicare și de a le expune în perioada 5-12 decembrie.

**Proiectul Cămine în Mișcare** a plecat de la studierea fenomenului migrației, ca o provocare a timpurilor noastre și a fost gândit pentru a încuraja oamenii să-şi împărtăşească moştenirea culturală şi poveştile personale cu cei din jur.

**Cămine în Mișcare / Moving Fireplaces este o inițiativă inclusă în Programul Cultural Timișoara Capitala Europeană a Culturii, produs de Asociația Prin Banat, finanțat de Primăria Municipiului Timișoara.**

Amintim că pe parcursul edițiilor anterioare au fost realizate diferite intervenții și proiecte artistice,în baza cercetărilor din teren. Piesa de teatru *O altă zi cu soare*  este inspirată din povestea de viață a țăranului Serafin Oproni care s-a opus colectivizării din satul Zorani (Timiș). Filmul documentar *Granița/The Border* (realizator Cristina Băican) prezintă poveștile oamenilor din satele de la granița României cu Serbia și Ungaria, iar picturile murale realizate în Margina, Comloșu Mare și Teremia Mare sunt legate de istoria locului, însă prezentate într-o formă de artă contemporană.

**Asociaţia Timișoara 2021 - Capitală Europeană a Culturii** a fost înființată în 2011, cu scopul de a pregăti dosarul de candidatură pentru obținerea titlului de Capitală Europeană a Culturii. După câștigarea titlului, Asociația își continuă misiunea de a dezvolta Programul Cultural, precum şi de a strânge fondurile necesare organizării, promovării şi implementării acestuia. Ulterior anului 2023, Asociaţia va avea ca scop sprijinirea şi dezvoltarea de proiecte culturale în folosul comunităţii. În anul 2019, în primul an de producție propriu-zisă, Asociația a derulat împreună cu partenerii săi peste 400 de evenimente culturale la care au luat parte peste 130.000 de persoane.

**Asociația Prin Banat** este o organizație neguvernamentală, non-profit, ce are ca scop documentarea și promovarea valorilor locale și încurajarea turismului cultural în regiunea Banatului istoric. Printre obiectivele asociației se numără identificarea, inventarierea, documentarea și promovarea obiectivelor din cadrul patrimoniului cultural-istoric, natural și imaterial, atragerea atenției și conștientizarea în rândul comunităților asupra stării de degradare a patrimoniului cultural-istoric, încurajarea acțiunilor de cooperare culturală.